Hulle probleem is dat hulle in baie van die dorpe nie welkom is nie. Hulle mag daar deurry, maar glad nie stop nie. Daar is ook nie oornagfasiliteite vir vragmotors nie. Dit veroorsaak dat hulle langs die pad moet stop om te rus, waar die wiele afgesteel word, die seile stukkend gesny word en die produkte gesteel word. Hulle kan ook nie by winkels uitkom om kos te koop nie. Truck Stops is ongelooflik duur. Daar is baie keer ‘n groot bedrag wat hulle vir oornagfooi moet betaal en op die meeste plekke is daar ook nie stortgeriewe nie. Ekself het ervaar dat ‘n toebroodjie, ‘n pakkie slaptjips en ‘n koeldrank R75 kos. Die koppie koffie was amper R20!!
Mense besoek gereeld my skryfsel oor “Watter werk kan ‘n mens van die huis af doen.” Woon jy nie naby een van die land se hoofroetes nie? Of langs ‘n pad waar baie vragmotors verby ry nie? Is jy lief vir kook? Is daar staanplek vir ‘n lorrie of twee?
Moenie net begin kos maak nie! Jy sal eers by die owerhede moet verbykom! Die gesondheidsinpsekteur sal jou perseel moet besoek, die pad-owerheid moet jou bord goedkeur en jy sal ‘n besigheidslisensie moet bekom by die Distriks-Munisipaliteit. As jy ‘n klomp pamflette druk en dit by die naaste petrolpompe vir die lorriedrywers uitdeel, sal die boodskap gou versprei en gou-gou het jy ‘n betalende besigheid!!
Ek en my man was verbaas oor die hoeveelheid trokke wat ons nie net op die pad, maar langs die pad afgetrek sien staan het, toe ons nou pas Natal toe gery het. Ek dink jy het ‘n goeie idee hier beet. “Boerekos vir die siele op wiele.” jy gaan nie ‘n tekort aan voete hê nie… of is dit nou wiele? 😆 Daar lê nog vir my ‘n uitdaging voor… ek wil al die trokke tel wat verby ons beweeg wanneer ons weer afry. My man sê dit is ‘n onmoontlike taak 😯 .
Ek dink so iets kan vir die breë publiek ook werk. So iets is nie net goedkoper nie, maar ook gesonder. Ek sal maklik so iets beproef.
24 uur diens sal beslis beter werk. Hoekom ek van 11 vm tot 7 nm gesit het, was maar net om te wys dat dit nie net vir middagete is nie. Ek hoop die ouens wat dit doen n.a.v. hierdie skryfsel, stuur almal vir my ‘n komplimentêre kaartjie!! 😉